Document ID: 32006R1849

32006R1849
L 355/63
JURNALUL OFÍCIAL AL UNIUNII EUROPENE
REGULAMENTUL (CE) NR. 1849/2006 AL COMISIEI
din 14 decembrie 2006
de modificare a Regulamentului (CE) nr. 2032/2003 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (1), în special articolul 16 alineatul (2),
întrucât:
(1)
Pentru a se asigura un mai bun acces la informație, rapoartele de evaluare ar trebui întocmite pe baza rapoartelor comunicate de autoritățile competente ale statelor membre și supuse acelorași reguli în ceea ce privește accesul la informație. Ar fi indicat ca rapoartele de evaluare să se bazeze pe raportul original al autorității competente, astfel cum a fost modificat în conformitate cu toate documentele, observațiile și informațiile luate în considerare în cursul procesului de evaluare.
(2)
Pentru a se consolida securitatea juridică, este necesar să se adopte dispoziții în vederea retragerii, după 1 septembrie 2006, a produselor biocide care conțin substanțe active notificate despre care s-a hotărât să nu fie înscrise în anexele I, IA sau IB la Directiva 98/8/CE pentru toate sau o parte din tipurile de produse notificate, fie pentru că acestea au fost retrase din programul de examinare, fie pentru că nu au fost considerate acceptabile la încheierea evaluării.
(3)
În conformitate cu articolul 4b din Regulamentul (CE) nr. 2032/2003 al Comisiei (2), statele membre au examinat cererile de prelungire a perioadei de introducere pe piață a produselor biocide care conțin substanțe active specifice și au considerat admisibile dosarele care erau complete. Prin urmare, substanțele vizate de dosarele considerate admisibile ar trebui autorizate să rămână pe piață după 1 septembrie 2006, până la evaluarea acestora în cadrul programului de examinare de zece ani.
(4)
Pentru un anumit număr de combinații notificate substanță activă existentă/tip de produs, participanții s-au retras sau nu și-au îndeplinit obligațiile și nici un alt operator economic sau stat membru nu s-a declarat dispus să-și îndeplinească rolul de participant în termenele stabilite. Prin urmare, anexele II, III și V la Regulamentul (CE) nr. 2032/2003 ar trebui modificate în consecință.
(5)
Pentru una dintre substanțele care figurează în anexa II la Regulamentul (CE) nr. 2032/2003, anume substanța cu numărul CE 404-690-8, au fost omise două tipuri de produse, deși au fost notificate în termenele fixate de Regulamentul (CE) nr. 1896/2000 al Comisiei din 7 septembrie 2000 privind prima fază a programului prevăzut la articolul 16 alineatul (2) din Directiva 98/8/CE a Parlamentului European și a Consiliului privind produsele biocide (3) și de Regulamentul (CE) nr. 1687/2002 al Comisiei din 25 septembrie 2002 de stabilire a unui termen suplimentar prevăzut la articolul 4 alineatul (1) din Regulamentul (CE) nr. 1896/2000 pentru notificarea anumitor substanțe active destinate a fi utilizate în produse biocide care se găsesc deja pe piață (4). Prin urmare, anexa II la Regulamentul (CE) nr. 2032/2003 ar trebui modificată în consecință.
(6)
Numele anumitor substanțe vizate de intrările „BKC” și „DDAC” din anexa II la Regulamentul (CE) nr. 2032/2003 figurează, de asemenea, în anexa III la acest regulament. Prin urmare, ar trebui eliminate intrările corespunzătoare din anexa III la Regulamentul (CE) nr. 2032/2003.
(7)
Prin urmare, Regulamentul (CE) nr. 2032/2003 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului permanent pentru produsele biocide,
ADOPTĂ PREZENTUL REGULAMENT:
Articolul 1
Regulamentul (CE) nr. 2032/2003 se modifică după cum urmează:
1.
La articolul 4 alineatul (2), se adaugă următorul paragraf:
„După 1 septembrie 2006, statele membre se asigură ca produsele biocide care conțin substanțe active care fuseseră notificate în vederea evaluării lor în cadrul programului de examinare și despre care s-a decis să nu fie înscrise în anexele I, IA sau IB la Directiva 98/8/CE pentru toate sau o parte din tipurile de produse notificate să nu mai fie introduse pe piață pe teritoriul lor pentru tipurile de produse în cauză și că această măsură produce efecte după 12 luni de la data intrării în vigoare a acestei decizii, cu excepția cazului în care există dispoziții contrare în această decizie de neînscriere.”
2.
La articolul 11, se adaugă următorul alineat (4):
„(4) Pe baza documentelor și informațiilor menționate la articolul 27 alineatul (2) din Directiva 98/8/CE, statul membru raportor întocmește un raport actualizat al autorității competente, al cărui document I va fi în continuare denumit «raport de evaluare». Acest raport de evaluare este examinat în cadrul Comitetului permanent pentru produsele biocide.”
3.
Articolul 12 se înlocuiește cu următorul text:
„Articolul 12
Atunci când statul membru raportor a prezentat raportul autorității competente în conformitate cu articolul 10 alineatul (5) din prezentul regulament sau atunci când un raport de evaluare a fost finalizat sau actualizat în cadrul Comitetului permanent pentru produsele biocide, Comisia publică raportul sau eventualele actualizări ale acestuia prin mijloace electronice, cu excepția informațiilor care trebuie considerate confidențiale în conformitate cu articolul 19 din Directiva 98/8/CE.”
4.
Anexa II se modifică în conformitate cu anexa I la prezentul regulament.
5.
Anexa III se modifică în conformitate cu anexa II la prezentul regulament.
6.
Anexa V se modifică în conformitate cu anexa III la prezentul regulament.
7.
Anexa VII se modifică în conformitate cu anexa IV la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 2006.

Labels: 1
20
0
3
12